ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Φεβρουαρίου 2000

για την αποδοχή αναλήψεων υποχρεώσεων που προτάθηκαν όσον αφορά διαδικασίες αντιντάμπινγκ σχετικά με τις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας

[κοινοποιηθείσα υπό τον αριθμό Ε(2000) 2712]

(2000/137/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 384/96, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 8 παράγραφος 1,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

(1) Με τον κανονισμό (ΕΚ) αριθ. 1802/1999(3), η Επιτροπή επέβαλε προσωρινούς δασμούς, αντιντάμπινγκ στις εισαγωγές στην Κοινότητα ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας.

(2) Μετά την έγκριση των προσωρινών μέτρων αντιντάμπινγκ, η Επιτροπή συνέχισε την έρευνα για το ντάμπινγκ, τη ζημία και το κοινοτικό συμφέρον. Τα οριστικά πορίσματα και συμπεράσματα της έρευνας παρατίθενται στον κανονισμό (ΕΚ) αριθ. 348/2000 του Συμβουλίου(4), για την επιβολή οριστικών δασμών αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Κροατίας και Ουκρανίας.

(3) Η έρευνα επιβεβαίωσε τα προσωρινά πορίσματα για επιζήμιες επιπτώσεις της πρακτικής ντάμπινγκ όσον αφορά τις εισαγωγές προέλευσης Κροατίας και Ουκρανίας.

(4) Ως συνέπεια της επιβολής των προσωρινών μέτρων αντιντάμπινγκ, ο εξαγωγέας παραγωγός στην Κροατία και οι εξαγωγείς παραγωγοί στην Ουκρανία, σε συνεργασία με τις ουκρανικές αρχές, πρότειναν την ανάληψη υποχρεώσεων σύμφωνα με το άρθρο 8 παράγραφος 1 του βασικού κανονισμού.

(5) Σύμφωνα με αυτές τις αναλήψεις υποχρεώσεων, οι εν λόγω εξαγωγείς παραγωγοί πρότειναν να πωλήσουν στους ανεξάρτητους πελάτες τους, ορισμένη ποσότητα του υπό εξέταση προϊόντος που προορίζεται για εξαγωγή στην Κοινότητα, σε αναθεωρημένες τιμές. Επιπλέον, πρότειναν να εξασφαλίσουν ότι οι τιμές τους ανά ομάδα προϊόντος θα ευθυγραμμίζονται με τη δομή των τιμών που ισχύουν στην Κοινότητα.

(6) Για να εξασφαλιστεί ότι η ποσότητα των εισαγωγών σε αναθεωρημένες τιμές δεν υπερβαίνει την ποσότητα που προτείνεται στο πλαίσιο κάθε ανάληψης υποχρέωσης, η απαλλαγή πρέπει να εξαρτάται από την προσκόμιση στο κοινοτικό τελωνείο του έγκυρου πρωτότυπου πιστοποιητικού παραγωγής που εκδίδεται σύμφωνα με τις προδιαγραφές που περιέχονται στον κανονισμό του Συμβουλίου για την επιβολή οριστικών μέτρων αντιντάμπινγκ.

(7) Όσον αφορά την Ουκρανία, η ανάληψη υποχρεώσεων που προσέφεραν οι εξαγωγείς παραγωγοί της Ουκρανίας είναι κοινή, και αντανακλά την κατάσταση της Ουκρανίας ως χώρας που δεν διαθέτει οικονομία αγοράς, και υποστηρίζεται από εγγυήσεις που παρέχονται από τις ουκρανικές αρχές για να εξασφαλίσουν ικανοποιητική εποπτεία, ειδικότερα όσον αφορά το κατώτατο επίπεδο ατέλειας δασμών αντιντάμπινγκ.

(8) Η Επιτροπή, αφού εξέτασε επισταμένα τις προαναφερθείσες προτάσεις, είναι πεπεισμένη ότι η εξουδετέρωση της ζημίας θα επιτευχθεί, σε περίπτωση αποδοχής, με δύο τρόπους: πρώτον, με ανάληψη υποχρέωσης για τις τιμές μέχρι ενός ετησίου κατώτατου ορίου ποσοτήτων, και κατόπιν με κατ' αξίαν δασμούς για τις υπόλοιπες ποσότητες.

(9) Επιπλέον, δεδομένου ότι οι παραγωγοί εξαγωγείς και οι ουκρανικές αρχές δεσμεύτηκαν να υποβάλλουν στην Επιτροπή σε τακτική βάση λεπτομερείς πληροφορίες για τις πωλήσεις τους και να μην συμμετέχουν σε άμεσες ή έμμεσες αντισταθμιστικές συμφωνίες με τους πελάτες τους στην Κοινότητα, αποφασίστηκε ότι η τήρηση των αναληφθεισών υποχρεώσεων μπορεί να εποπτευθεί αποτελεσματικά από την Επιτροπή.

(10) Υπό αυτές τις συνθήκες, οι αναλήψεις υποχρεώσεων που πρότεινε ο εξαγωγέας παραγωγός στην Κροατία και οι εξαγωγείς παραγωγοί στην Ουκρανία θεωρούνται αποδεκτές και, συνεπώς, οι έρευνες μπορούν να περατωθούν όσον αφορά αυτά τα μέρη.

(11) Στην περίπτωση παραβίασης, ή απόσυρσης της ανάληψης υποχρέωσης, ή εάν υπάρχουν λόγοι να πιστεύεται ότι αθετήθηκε μια υποχρέωση που έχει αναληφθεί, μπορεί να επιβληθεί προσωρινός ή οριστικός δασμός αντιντάμπινγκ σύμφωνα με το άρθρο 8 παράγραφοι 9 και 10 του βασικού κανονισμού.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνονται αποδεκτές οι αναλήψεις υποχρεώσεων που πρότειναν οι παραγωγοί που αναφέρονται παρακάτω, στο πλαίσιο των διαδικασιών αντιντάμπινγκ σχετικά με τις εισαγωγές στην Κοινότητα ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα, καταγωγής Κροατίας και Ουκρανίας.

>ΘΕΣΗ ΠΙΝΑΚΑ>

Άρθρο 2

Περατώνονται οι έρευνες σχετικά με τις διαδικασίες αντιντάμπινγκ που αναφέρονται στο άρθρο 1 όσον αφορά τα μέρη που αναφέρονται στο εν λόγω άρθρο.

Βρυξέλλες, 17 Φεβρουαρίου 2000.

Για την Επιτροπή

Pascal LAMY

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 218 της 18.8.1999, σ. 3.

(4) ΕΕ L 45 της 17.2.2000, σ. 1.